CELEX: 52008XG1203(03)
Language: da
Date: 2008-11-20 00:00:00
Title: Rådets konklusioner af 20. november 2008 om udvikling af lovlige onlinetilbud med et kulturelt og kreativt indhold og om forebyggelse og bekæmpelse af piratkopiering i det digitale miljø

13.12.2008   
            
            
               DA
            
            
               Den Europæiske Unions Tidende
            
            
               C 319/15
            
         Rådets konklusioner af 20. november 2008 om udvikling af lovlige onlinetilbud med et kulturelt og kreativt indhold og om forebyggelse og bekæmpelse af piratkopiering i det digitale miljø
   (2008/C 319/06)
   RÅDET FOR DEN EUROPÆISKE UNION,
   
               1.
            
            
               DER navnlig HENVISER TIL:
               
                           —
                        
                        
                           Den Europæiske Unions charter om grundlæggende rettigheder af 7. december 2000, der garanterer beskyttelse af personoplysninger, ytrings- og informationsfrihed og beskyttelse af intellektuel ejendomsret
                        
                     
                           —
                        
                        
                           Unesco's konvention om beskyttelse og fremme af de kulturelle udtryksformers mangfoldighed af 20. oktober 2005 (1)
                           
                        
                     
                           —
                        
                        
                           Europa-Parlamentets og Rådets direktiv 2007/65/EF af 11. december 2007 om audiovisuelle medietjenester (2), hvori der fastlægges en række krav vedrørende kulturel mangfoldighed og lineære og ikke-lineære audiovisuelle medietjenesters fremme af europæiske programmer
                        
                     
                           —
                        
                        
                           Europa-Parlamentets og Rådets direktiv 2001/29/EF af 22. maj 2001 om harmonisering af visse aspekter af ophavsret og beslægtede rettigheder i informationssamfundet og Europa-Parlamentets og Rådets direktiv 2004/48/EF af 29. april 2004 om håndhævelsen af intellektuelle ejendomsrettigheder (3)
                           
                        
                     
                           —
                        
                        
                           Europa-Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked (4), Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (5) og Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (6).
                        
                     
         
               2.
            
            
               DER med interesse TAGER FØLGENDE I BETRAGTNING:
               
                           —
                        
                        
                           Kommissionens meddelelse af 3. januar 2008 om kreativt onlineindhold på det indre marked og den efterfølgende høring af interesseparterne og oprettelse af en europæisk platform for kreativt onlineindhold samt Kommissionens hensigt om i samarbejde med medlemsstaterne at bidrage til løsninger på de udfordringer, der identificeres inden for dette område
                        
                     
                           —
                        
                        
                           det europæiske charter for udvikling og udnyttelse af film online af 23. maj 2006
                        
                     
                           —
                        
                        
                           den aftale om retningslinjer for omhyggelig søgning i forbindelse med forældreløse værker, som den 4. juni 2008 blev undertegnet af repræsentanter for biblioteker, arkiver, audiovisuelle arkiver og rettighedshavere under Kommissionens ledelse
                        
                     
                           —
                        
                        
                           de initiativer, som de offentlige myndigheder og erhvervsfolk i en række medlemsstater samt en række partnere uden for Europa har taget med henblik på at bidrage med konkrete og samordnede løsninger for at fremme udvikling af lovlige onlinetilbud og forebyggelse og bekæmpelse af piratkopiering, herunder bl.a.: bevidstgørelseskampagner, tilrettelæggelse af tværfaglige konsultationer, aftaler om selv- eller samregulering, iværksættelse af ikke-juridiske pædagogiske og progressive mekanismer, m.m.
                        
                     
         
               3.
            
            
               KONSTATERER, at:
               
                           —
                        
                        
                           onlinedistribution af kulturelle og kreative goder, navnlig via internettet, udgør en fantastisk mulighed for at give alle adgang til kultur, økonomisk udvikling, beskæftigelse og kulturel mangfoldighed
                        
                     
                           —
                        
                        
                           der fortsat er et betydeligt udviklingspotentiale inden for lovlige onlinetilbud med et kulturelt og kreativt indhold i Europa
                        
                     
                           —
                        
                        
                           online piratkopiering, der i visse kulturelle og kreative sektorer har nået et kritisk niveau, kan betyde, at indehavere af ophavsrettigheder og beslægtede rettigheder vedvarende mister et passende vederlag; ud over konsekvenserne for afsætningen af de traditionelle fysiske medier (cd'er, dvd'er m.m.) bremser det i betydeligt omfang udviklingen af lovlige onlinetilbud med et kulturelt og kreativt indhold som dynamikken i den europæiske industri for kulturelt og kreativt indhold i vid udstrækning er afhængig af, og det er en trussel mod kunstnerisk skaben og kulturel mangfoldighed
                        
                     
                           —
                        
                        
                           til trods for, at tekniske systemer til beskyttelse (»tekniske beskyttelsesforanstaltninger« — TPM) eller oplysninger om rettigheder (»forvaltning af digitale rettigheder« — DRM) i visse tilfælde og under overholdelse af princippet om beskyttelse af personoplysninger kan bidrage til beskyttelse og forvaltning af rettigheder i det digitale univers, udgør disse systemers manglende interoperabilitet eller gennemskuelighed for forbrugerne en usikkerhedsfaktor, der begrænser anvendelsen af det indhold, der ligger på de forskellige platforme.
                        
                     
         
               4.
            
            
               FINDER i den forbindelse, at:
               
                           —
                        
                        
                           udvikling af lovlige onlinetilbud, der er varierede, af høj kvalitet, tilgængelige, brugervenlige og attraktive for forbrugerne på den ene side, og forebyggelse og bekæmpelse af piratkopiering på den anden side, begge er nødvendige for udviklingen af informations- og kommunikationssamfundet og fremme af kulturel mangfoldighed i det digitale univers
                        
                     
                           —
                        
                        
                           sikring af et passende vederlag til indehavere af ophavsrettigheder er afgørende for udviklingen af den kunstneriske skaben og kulturelle mangfoldighed.
                        
                     
         
               5.
            
            
               ER AF DEN OPFATTELSE, at der ved forfølgelsen af disse mål tages hensyn til:
               
                           —
                        
                        
                           behovet for at sikre en passende balance mellem de forskellige grundlæggende rettigheder, navnlig beskyttelse af personoplysninger, ytrings- og informationsfrihed og beskyttelse af intellektuel ejendomsret og som led i gennemførelsen af fællesskabsretten at finde løsninger, der er i overensstemmelse med fællesskabsrettens generelle principper, navnlig proportionalitetsprincippet (7)
                           
                        
                     
                           —
                        
                        
                           forbrugernes forventninger for så vidt angår tjenesternes tilgængelighed og brugervenlighed og onlinetilbuddenes mangfoldighed og kvalitet
                        
                     
                           —
                        
                        
                           den mangfoldighed og forandring i forretningsmodellerne (»business models«), der præger virksomhederne i denne sektor, navnlig de små og mellemstore virksomheder, og teknologiernes konstante og hastige udvikling
                        
                     
                           —
                        
                        
                           variationen i udviklingen af de digitale økonomier, forholdene omkring lovlige onlinetilbud og omfanget af problemet med piratkopiering i medlemsstaterne samt de enkelte medlemsstaters retlige traditioner
                        
                     
                           —
                        
                        
                           behovet for at fremme kulturel mangfoldighed i Europa, navnlig ved at tilskynde onlinetjenester til at bidrage til udvikling af europæisk kulturelt og kreativt indhold.
                        
                     
         
               6.
            
            
               OPFORDRER MEDLEMSSTATERNE til:
               
                           —
                        
                        
                           hurtigst muligt at nå frem til eller fremme samordnede løsninger mellem de berørte parter med henblik på at finde konkrete, effektive, rimelige og korrekt dimensionerede løsninger, der fremmer udviklingen af lovlige onlinetilbud og forebyggelse og bekæmpelse af piratkopiering
                        
                     
                           —
                        
                        
                           i givet fald og i overensstemmelse med de retlige traditioner at opfordre de berørte parter til at tage de perioder, hvor spillefilm kan stilles til rådighed (mediekronologi som omhandlet i artikel 3d i direktiv 2007/65/EF) op til fornyet overvejelse med henblik på at gøre det lovlige onlinetilbud af spillefilm mere varieret og attraktivt
                        
                     
                           —
                        
                        
                           at bidrage aktivt til at fremme lineære og ikke-lineære tjenesters udbud af europæiske audiovisuelle værker og film inden for rammerne af gennemførelsen af direktivet om audiovisuelle medietjenester, især gennem udveksling af bedste praksis.
                        
                     
         
               7.
            
            
               OPFORDRER KOMMISSIONEN til:
               
                           —
                        
                        
                           i nært samarbejde med de berørte medlemsstater og erhvervsudøvere og især gennem udvikling og fælles udnyttelse af statistiske data, at forbedre kendskabet til den digitale kulturelle økonomi i al dens mangfoldighed, især til de lovlige onlinetilbud, og til omfanget af, årsagerne til og konsekvenserne af piratkopiering på økonomien for kunstnerisk skaben og kulturel mangfoldighed
                        
                     
                           —
                        
                        
                           at udbrede oplysninger, især med udgangspunkt i platformen, om bedste praksis og innovative svar på de udfordringer, der blev peget på under høringen den 3. januar 2008
                        
                     
                           —
                        
                        
                           inden 18 måneder at forelægge en rapport baseret på medlemsstaternes bidrag om de forskellige initiativer, der er taget med henblik på at bidrage til udviklingen af lovlige onlinetilbud og forebygge og bekæmpe piratkopiering
                        
                     
                           —
                        
                        
                           at undersøge, hvordan man kan styrke digitalisering og online-distribution af spillefilm og audiovisuelle værker inden for rammerne af gennemførelsen af fællesskabsprogrammerne, især MEDIA-programmet
                        
                     
                           —
                        
                        
                           mere generelt at bidrage til udviklingen af lovlige onlinetilbud og bekæmpelse af piratkopiering gennem alle de relevante politikker.
                        
                     
         
               8.
            
            
               OPFORDRER MEDLEMSSTATERNE OG KOMMISSIONEN til inden for deres respektive kompetenceområder:
               
                           —
                        
                        
                           især gennem objektive oplysningskampagner at forbedre forbrugeroplysningerne om ophavsret og beslægtede rettigheder og om konsekvenserne af ikke at overholde dem, og mere generelt at bevidstgøre alle aktører, også erhvervsudøvere, om konsekvenserne af piratkopiering for kunstnerisk skaben og kulturel mangfoldighed
                        
                     
                           —
                        
                        
                           at bidrage til at oplyse forbrugerne om betingelserne for anvendelse af indholdet på forskelligt udstyr og forskellige platforme og om begrænsninger knyttet til anvendelsen af de tekniske foranstaltninger til beskyttelse og forvaltning af rettigheder
                        
                     
                           —
                        
                        
                           at iværksætte eller støtte samordnede bestræbelser mellem industri, rettighedshavere og forbrugere for at fremme interoperabiliteten og sikre, at de tekniske foranstaltninger til beskyttelse og forvaltning af rettigheder er gennemsigtige, f.eks. gennem et skiltnings-/mærkningssystem
                        
                     
                           —
                        
                        
                           at tilstræbe kulturel mangfoldighed især inden for rammerne af deres politikker vedrørende ophavsret og beslægtede rettigheder i relation til kulturelt og kreativt onlineindhold
                        
                     
                           —
                        
                        
                           at bidrage aktivt til at styrke overholdelse og beskyttelse af ophavsret og beslægtede rettigheder på internationalt plan inden for rammerne af de relevante bilaterale og multilaterale aftaler og den politiske dialog og samarbejdet med tredjelande.
                        
                     
         
               9.
            
            
               OPFORDRER DE BERØRTE PARTER TIL at indlede konsultationer eller at tilslutte sig dem i en konstruktiv ånd med henblik på:
               
                           —
                        
                        
                           at finde konkrete, effektive og rimelige løsninger, der fremmer udviklingen af lovlige onlinetilbud og forebyggelse og bekæmpelse af piratkopiering
                        
                     
                           —
                        
                        
                           at fremme interoperabiliteten og sikre, at de tekniske foranstaltninger til forvaltning og beskyttelse af rettighederne er gennemsigtige.
                        
                     
         
      (1)  Rådets afgørelse 2006/515/EF af 18. maj 2006 om indgåelse af konventionen om beskyttelse og fremme af de kulturelle udtryksformers mangfoldighed (EUT L 201 af 25.7.2006, s. 15).
   
      (2)  Europa-Parlamentets og Rådets direktiv 2007/65/EF af 11. december 2007 om ændring af Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed (EUT L 332 af 18.12.2007, s. 27).
   
      (3)  EFT L 167 af 22.6.2001, s. 10.
   
      EUT L 157 af 30.4.2004, s. 45.
   
      (4)  EFT L 178 af 17.7.2000, s. 1.
   
      (5)  EFT L 281 af 23.11.1995, s. 31.
   
      (6)  EFT L 201 af 31.7.2002, s. 37.
   
      (7)  Domstolens dom af 29. januar 2008, Productores de Música de España (Promusicae) mod Telefónica de España SAU, sag C-275/06.